Anatolije Janković
Anatolije Janković - bio je srpsko-pravoslavni arhimandrit.

Životopis 
Rođen je u srpskoj porodici u Križevcima (danas u Hrvatskoj) 15. avgusta 1857. Kršteno ime bilo mu je Aleksandar. Osnovnu školu završio je u rodnom mjestu, a gimnaziju u Zagrebu. Pohađao je Bogosloviju u Karlovcima 1881-1885, potom je primljen u dvor vladike pakračkog kao konzistorijski bilježnik. Zamonašio se u manastiru Lepavini 1885. godine. Za jeromonaha je rukopoložen u Požegi 1886. Godine 1891. postaje protosinđel, a 1893. unapređen je za arhimandrita. 
Anatolije Janković je od 1886. bio bilježnik u pakračkom vladičanstvu, a 1895. je postao iguman manastira Kovilja, kasnije Bođana (1896—1899)u Eparhiji bačkoj.

Poslije smrti vladike Germana Opačića bio je mandatar pomenute eparhije sve do izbora vladike Mitrofana Ševića. Kasnije je nastojatelj manastira Krušedola, a posle naprasne smrti vladike Mihajla Grujića 1914. godine, postaje administrator Eparhije gornjokarlovačke. Prilikom izbijanja Prvog svjetskog rata bio je 1914. interniran, a pušten je na slobodu zauzimanjem vladike pakračkog Mirona Nikolića.

Umro je u Novom Sadu 30. novembra 1928. Sahranjen je u manastiru Krušedolu. 

Nikšićki list "Onogošt" u broju 24. od 1900. ga spominje prilikom posjete jednog putopisca iz Crne Gore.

Izvor 
 Srpski arhimandriti, Eparhija budimska, Budimpešta 1998.

Arhimandriti